# SZTE Innovációs Díj 2023

# Pályázati felhívás

A Szegedi Tudományegyetem Tudományos és Innovációs Rektorhelyettese pályázatot hirdet a Szegedi Tudományegyetem Innovációs Díj elnyerésére.

### ****1.**** ****A Pályázat célja:****

Az egyetem azon kutatóinak, valamint hallgatóinak támogatása, akik az egyetemhez kötődő kutatómunkájuk során **olyan tudományos eredményt, innovatív megoldást dolgoztak ki,** **amely szellemi alkotásnak minősül és üzleti szempontból hasznosítható lehet**.

Szellemi alkotás: az az alkotás, amely alkalmas arra, hogy szerzői jogvédelem, illetve az a műszaki megoldás, amely alkalmas arra, hogy iparjogvédelmi oltalom (szabadalom, használati mintaoltalom, növényfajta-oltalom, formatervezési mintaoltalom, topográfiaoltalom) tárgyát képezze, valamint a know-how.

### ****2.**** ****Kategóriák:****

* Leginnovatívabb TDK munkáért
* Leginnovatívabb PhD munkáért
* Leginnovatívabb kutatómunkáért a műszaki tudományok területén
* Leginnovatívabb kutatómunkáért a természettudományok és élettudományok területén
* Leginnovatívabb kutatómunkáért a bölcsészettudományok és társadalomtudományok területén.

### ****3.**** ****Pályázni lehet:****

* (PhD és TDK munka esetén is) bármilyen tudományterületen olyan **új, innovatív megoldással, amely szellemi alkotásnak minősül és üzleti szempontból hasznosítható lehet**
* egyénileg, PhD és TDK munka esetén a témavezető jóváhagyásával.

### ****4.**** ****Pályázók köre:****

1. Leginnovatívabb TDK munkáért: Pályázhatnak a Szegedi Tudományegyetemmel hallgatói jogviszonyban álló, TDK munkában résztvevők a témavezetőjük jóváhagyásával.[[1]](#footnote-1)
2. Leginnovatívabb PhD munkáért: Pályázhatnak a témavezetőjük jóváhagyásával a Szegedi Tudományegyetem doktorandusz hallgatói, doktorjelöltjei, továbbá témavezetőjük jóváhagyásával, azok a PhD fokozattal rendelkezők, akik a pályázat benyújtásának évében, vagy az azt megelőző évben védték meg értekezésüket.
3. Leginnovatívabb kutatómunkáért a műszaki tudományok területén: Pályázhatnak azok a Szegedi Tudományegyetemen foglalkoztatási jogviszonnyal rendelkező személyek vagy e személyekből álló olyan kutató közösségek, amelyek a műszaki tudományok területén kutatómunkában vesznek részt, vagy e terület innovatív terméke létrehozásában közreműködtek.
4. Leginnovatívabb kutatómunkáért a természettudományok és élettudományok területén: Pályázhatnak azok a Szegedi Tudományegyetemen foglalkoztatási jogviszonnyal rendelkező személyek vagy e személyekből álló olyan kutató közösségek, amelyek a természettudományok és/vagy élettudományok területén kutatómunkában vesznek részt, vagy e terület innovatív terméke létrehozásában közreműködtek.
5. Leginnovatívabb kutatómunkáért a bölcsészettudományok és társadalomtudományok területén: Pályázhatnak azok a Szegedi Tudományegyetemen foglalkoztatási jogviszonnyal rendelkező személyek vagy e személyekből álló olyan kutató közösségek, amelyek a bölcsészettudományok vagy társadalomtudományok területén kutatómunkában vesznek részt, vagy e terület innovatív terméke létrehozásában közreműködtek.

Amennyiben a pályázat tárgyát képező szellemi alkotás több jogosult kutatás-fejlesztési tevékenységének eredménye, több jogosult szellemi alkotása, a pályázat kizárólag valamennyi feltaláló/alkotó által együttesen nyújtható be a tulajdoni részarányok megjelölésével. Ennek hiányában a pályázat formai hiba miatt elutasításra kerül.

### ****5.**** ****A pályázat benyújtásának formai követelményei:****

**Az alábbi dokumentumok teljes körű benyújtása jelenti a formai követelmények teljesítését:**

1. Hiánytalanul kitöltött pályázati adatlap aláírva (adatlap letöltése: [**http://www.inno.u-szeged.hu/informacios-anyagok**](http://www.inno.u-szeged.hu/informacios-anyagok)
2. Önéletrajz(ok) (Europass formátumban)
3. A pályázat kötelezően csatolandó mellékleteit képező nyilatkozatok, kitöltve, aláírva (kutatómunka esetén 5, TDK és PhD munka esetén 6 db); nyilatkozatok letöltése: [**http://www.inno.u-szeged.hu/informacios-anyagok**](http://www.inno.u-szeged.hu/informacios-anyagok)
4. A pályázat szakmai anyagának terjedelme maximum 7 gépelt oldal, amely kötelezően tartalmazza:

* Részletes leírás: a szellemi alkotás részletes leírása a kulcsszavak külön megjelölésével, illetve amennyiben ismert, a megoldáshoz legközelebb álló referencia megjelölésével (pl. szabadalmi bejelentés száma, tudományos publikáció) **maximum 5 oldal terjedelemben** (címoldal és irodalomjegyzék nélkül), magyar nyelven.
* Hasznosítás: Magyar nyelven, **maximum 2 oldal terjedelemben**, a szellemi alkotás hasznosíthatóságának/alkalmazhatóságának és felhasználási lehetőségeinek leírása, a hasznosításra vonatkozó elképzelések ismertetése, valamint a hasznosítási lehetőségek feltérképezésére tett eddigi lépések bemutatása, melyek például a következők lehetnek:
  + Előzetes piackutatás a célcsoportokról, a piac méretéről és trendjeiről, a versenytársakról,
  + Újdonságkutatás,
  + Vállalati/intézményi/társadalmi partnerek megkeresése és a visszacsatolások ismertetése,
  + Volt-e tesztelés a szellemi alkotás megvalósíthatóságával kapcsolatban.

Az 5. c) pontban hivatkozott kötelezően csatolandó mellékletek képező nyilatkozatok a következők:

* Nyilatkozat a pályázatban foglalt ötletre, szellemi alkotásra vonatkozóan
* Nyilatkozat a pályázatban megjelöltek elismeréséről
* Nyilatkozat a pályázó személyes adatainak kezeléséről
* Nyilatkozat a személyes adatok, valamint kép és/vagy hangfelvétel nyilvánosságra hozataláról
* Nyilatkozat média megkeresésre vonatkozóan
* PhD hallgató pályázó esetén a témavezető jóváhagyó nyilatkozata
* TDK hallgató és a témavezető nyilatkozata a szellemi alkotás TDK munkának minősüléséről

Amennyiben a pályázatot több személy együtt nyújtja be, **valamennyi pályázó** **önéletrajzát és a pályázati felhívás mellékletét képező nyilatkozatait csatolni szükséges**, ennek hiányában a pályázat formai hiba miatt elutasításra kerül. A pályázati adatlapot elegendő egy példányban, a pályázók képviselőjének aláírásával benyújtani.

***Hiánypótlásra nincs lehetőség!***

A formai követelményeknek meg nem felelő pályázatok nem kerülnek értékelésre. ***A szkennelési, mentési hibából eredő rossz és értékelhetetlen minőségű dokumentum megléte formai hiányosságnak minősül és nem kerül értékelésre.***

### ****6.**** ****Benyújtás formája:****

A pályázati anyagot kizárólag elektronikus formában kell benyújtani, összesen két pdf formátumú dokumentum csatolásával:

1. a pályázat szakmai anyagát tartalmazó 1 db pdf formátumú dokumentum
2. az 5. pontban felsorolt egyéb, eredeti, aláírt nyilatkozatokat, egymást követő sorrendben, 1 db pdf dokumentum formájában

A pályázatokat az [**inno@szte.hu**](mailto:inno@szte.hu)email címre **2023. május 30. (kedd) 12:00 óráig kérjük benyújtani. A tárgy mezőbe kérjük beírni az „INNO23” megjelölést.**

**7.** **Értékelés menete:**

A beérkezett pályázatokat az SZTE Stratégiai és Fejlesztési Főigazgatóság, Innovációs Igazgatósága érkezteti, majd ellenőrzi, hogy megfelelnek-e a pályázati kiírásban megjelölt formai feltételeknek. A pályázók e-mail-en visszajelzést kapnak a pályázat formai befogadására vonatkozóan. Ezt követően a formailag megfelelő pályázati dokumentumokat az Innovációs Igazgatóság az Innovációs Bizottság elé terjeszti. Az Innovációs Bizottság rangsorolja a pályázatokat, és kategóriánként dönt a nyertes pályázatokról.

***Az SZTE Innovációs Díj adományozásának feltétele, hogy kategóriánként legalább 3 db formailag megfelelő és tartalmilag értékelhető pályázat határidőben benyújtásra kerüljön az Innovációs Igazgatósághoz. Ennek hiányában a díj nem adományozható az adott évben.***

### ****8.**** ****Értékelési szempontok:****

1. Pályázói ötlet, annak újszerűsége, eredetisége
2. Projekt célkitűzése, szakmai és műszaki színvonala
3. Megvalósíthatósága
4. Hasznosíthatósága
5. Piaci igények, lehetőségek
6. Megoldás kidolgozottsági foka
7. Potenciális társadalmi hatása

### ****9. A díj:****

A nyertes pályázatok száma kategóriánként 1db. A nyertes pályázó oklevelet és pénzjutalmat kap.

A pénzjutalom mértéke kategóriánként:

1. Leginnovatívabb TDK munkáért bruttó 250.000 Ft, amely kitüntetéssel, címmel, díjjal járó juttatásként kerül kifizetésre.
2. Leginnovatívabb PhD munkáért bruttó 400.000 Ft, amely kitüntetéssel, címmel, díjjal járó juttatásként kerül kifizetésre.
3. Leginnovatívabb kutatómunkáért a műszaki tudományok területén bruttó 800.000 Ft, amely kitüntetéssel, címmel, díjjal járó juttatásként kerül kifizetésre.
4. Leginnovatívabb kutatómunkáért a természettudományok és élettudományok területén bruttó 800.000 Ft, amely kitüntetéssel, címmel, díjjal járó juttatásként kerül kifizetésre.
5. Leginnovatívabb kutatómunkáért a bölcsészettudományok és társadalomtudományok területén bruttó 800.000 Ft, amely kitüntetéssel, címmel, díjjal járó juttatásként kerül kifizetésre.

***A 2023. évi díj átadására a Szegedi Tudományegyetem Innovációs Napján kerül sor.***  
**10. További kérdései esetén:**

Az **SZTE SFF**, **Innovációs Igazgatóságának munkatársai** az alábbi elérhetőségeken tudnak segíteni:  
  
**E-mail:** [**gabor.szilvia@szte.hu**](mailto:gabor.szilvia@szte.hu)**,** [**madarasz.daniel@szte.hu**](mailto:madarasz.daniel@szte.hu)**;**

**Telefon: +36 (62) 546-702, 546-738**

**SZÜKSÉGES MELLÉKLETEK:**

1. sz. melléklet – Pályázati adatlap-minták, kategóriáknak megfelelően.

2. sz. melléklet – kötelezően csatolandó mellékleteket képező nyilatkozat minták:

* 1. sz. nyilatkozat a pályázatban foglalt ötletre, szellemi alkotásra vonatkozóan
* 2. sz. nyilatkozat a pályázatban megjelöltek elismeréséről
* 3. sz. nyilatkozat a pályázó személyes adatainak kezeléséről
* 4. sz. nyilatkozat a személyes adatok, valamint kép és/vagy hangfelvétel nyilvánosságra hozataláról
* 5. sz. nyilatkozat média megkeresésre vonatkozóan
* 6. sz. nyilatkozat PhD hallgatók esetén a témavezető jóváhagyó nyilatkozata
* 7. sz. nyilatkozat TDK hallgató és a témavezető nyilatkozata a szellemi alkotás TDK munkának minősüléséről

3. sz. melléklet – Pályázat szakmai anyagának címoldal mintái, kategóriáknak megfelelően

A tudományos és innovációs rektorhelyettes forráshiány vagy más, előre nem látható ok miatt a meghirdetett pályázati felhívást a megfelelő tájékoztatás mellett, a benyújtási határidő lejárta előtt visszavonhatja.

Szeged, 2023. 04. 05.

1. A pályázathoz kötelező mellékelni a témavezető jóváhagyásáról szóló, általa aláírt nyilatkozatot. [↑](#footnote-ref-1)